2021. gada 5. martā Rīkojums Nr. 154

Rīgā (prot. Nr. 23 25. §)

**Par finanšu līdzekļu piešķiršanu no valsts budžeta programmas
"Līdzekļi neparedzētiem gadījumiem"**

1. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Izglītības un zinātnes ministrijai pārskaitīšanai biedrībai "Latvijas Hokeja federācija" finansējumu, kas nepārsniedz 3 609 736 *euro,* lai segtu izmaksas, kas saistītas ar 2021. gada pasaules čempionāta hokejā vīriešiem (turpmāk – čempionāts) organizēšanu, no tiem:

1.1. līdz 3 000 000 *euro*, lai segtu izmaksas, kas saistītas ar čempionāta norisei nepieciešamās otrās spēļu arēnas Olimpiskajā sporta centrā (Grostonas ielā 6B, Rīgā) sagatavošanu, aprīkošanu un nomu (iznomātājs – sabiedrība ar ierobežotu atbildību "Olimpiskais sporta centrs");

1.2. līdz 230 000 *euro* čempionāta norisei nepieciešamās Daugavas stadiona ledus halles (Augšielā 1, Rīgā), tai skaitā lielās izlašu ģērbtuves, aprīkošanai;

1.3. līdz 159 736 *euro* Starptautiskās Ledus hokeja federācijas kongresa izmaksu segšanai;

1.4. līdz 145 000 *euro* papildus biroja un palīgtelpu ierīkošanai teritorijā starp daudzfunkcionālo halli "Arēna Rīga" (Skanstes ielā 21, Rīgā) un Olimpisko sporta centru (Grostonas ielā 6B, Rīgā);

1.5. 75 000 *euro*, laisegtuuzņēmuma *Infront Sports & Media AG* konsultāciju izmaksas.

2. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Iekšlietu ministrijai finansējumu, kas nepārsniedz 90 264 *euro*, lai segtu ar drošības pasākumiem saistītās izmaksas čempionātā bez skatītājiem atbilstoši faktiskajiem izdevumiem, tajā skaitā:

2.1. Valsts policijai – 61 883 *euro*;

2.2. Valsts ugunsdzēsības un glābšanas dienestam – 18 381 *euro*;

2.3. Valsts drošības dienestam – 10 000 *euro*.

3. Izglītības un zinātnes ministrijai:

3.1. pēc Latvijas Hokeja federācijas finanšu līdzekļu pieprasījuma un tam pievienoto dokumentu saņemšanas un izvērtēšanas normatīvajos aktos noteiktajā kārtībā sagatavot un iesniegt Finanšu ministrijā pieprasījumu par šā rīkojuma 1. punktā minēto līdzekļu piešķiršanu no valsts budžeta programmas 02.00.00 "Līdzekļi neparedzētiem gadījumiem" atbilstoši faktiski nepieciešamajam apmēram, tai skaitā avansa maksājumiem atbilstoši noslēgto līgumu nosacījumiem;

3.2. līgumā par šā rīkojuma 1.2. apakšpunktā minētā finansējuma piešķiršanu paredzēt Latvijas Hokeja federācijai pienākumu 45 dienu laikā pēc čempionāta noslēguma nodot valsts sabiedrības ar ierobežotu atbildību "Kultūras un sporta centrs "Daugavas stadions"" īpašumā bez atlīdzības Daugavas stadiona ledus hallei (Augšielā 1, Rīgā) iegādāto aprīkojumu un inventāru. Valsts sabiedrībai ar ierobežotu atbildību "Kultūras un sporta centrs "Daugavas stadions"" izvērtēt jautājumu par hokeja izlašu darbībai nepieciešamā atsevišķa specifiska pārvietojamā inventāra saglabāšanu Latvijas Hokeja federācijas īpašumā;

3.3. nodrošināt, ka čempionāta organizēšanas rīcības komitejai regulāri tiek sniegts pārskats atbilstoši faktiskajai situācijai par šā rīkojuma 1. punktā minētā finansējuma izlietojumu.

4. Iekšlietu ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu par šā rīkojuma 2. punktā minēto līdzekļu piešķiršanu no valsts budžeta programmas 02.00.00 "Līdzekļi neparedzētiem gadījumiem" atbilstoši faktiski nepieciešamajam apmēram.

Ministru prezidents A. K. Kariņš

Izglītības un zinātnes ministre I. Šuplinska